
PASIUNA 


Tanan nga pagdayeg alang lamang kang Allah, ang Ginoo sa tibuok kalibutan. 


Kini nga artikulo giandam aron mahatag ang pangunang mensahe sa Islam ngadto sa mga 
dili Muslim nga adunay sayop nga pagsabot o kasayuran bahin niini, nga mitipas gikan sa 
tinuod nga pasabot o diwa sa Islam. 


Hinaot nga dawaton sa Allah kini nga paningkamot nga gihimo isip matinud-anon nga 
serbisyo alang Kaniya 


Matinud-anon nga pagpasalamat sa tanan nga mga kaigsoonan sa Islam nga nagdasig 
kanako sa pag-andam niining artikuloha. Alang usab sa mga mitabang sa paghan-ay sa 
sulod niini. Hinaot nga ang mga grasya sa Allah maanaa kanila. 


Daghang salamat ug hinaot nga giyahan kita sa Allah sa hustong dalan padulong sa Iyang 
Paraiso. 


Omar R.S. Penalber 
ISCAG-Philippines 
January 1994 


Cod ۹ ل‎ n ل‎ 


MGA NASULOD 


Pasiuna 

Unsa ang Islam? 

Kinsa ang Allah? 

Kinsa ang Muslim? 

Kinsa si Muhammad? 
Unsa ang Balaang Qur'an? 


Pagtuo sa mga Muslim 


% Pagtuo sa pagka-usa sa Allaah 

% Pagtuo sa mga orihinal nga Padayag 
% Pagtuo sa mga Manulonda 

% Pagtuo sa mga Propeta 

% Pagtuo sa Adlaw sa Paghukom 

% Pagtuo sa Kapalaran 


Mga Haligi sa Islam 


Sa Ngalan sa Allah, Ang Madagayaon, Ang Maloloy-on 


Bisan pa sa nagpadayon nga pandaot ug pag-atake sa Kasadpan ug sa mga nasud nga ilang 
naimpluwensyahan, makatingad-an nga daghang mga tawo sa tibuok kalibutan ang 
ningbalik sa tinuohan nga Islam. Si kinsa man ang sinserong magtinguha sa kamatuoran 
ug nagtinguha nga makab-ot ang kalinaw siguradong makita niya kini sa Islam. Pwede 
siyang modawat sa Islam bisan unsa pa ang iyang lahi, pamanit 0 kahimtang sa kinabuhi. 


Akong gina-imbita ang tanan nga matinud-anon sa ilang kaugalingon sa pagpangita sa 
kamatuoran. Ang panghunahuna ug salabutan nga gihatag sa Dako nga Magbubuhat 
kinahanglan lang gamiton una kaysa sa pagbati. Ang paggamit lang sa emosyon nagsilbing 
babag sa pagpangita sa husto nga dalan. Ang matag pagtuo nag-angkon sa kaluwasan ug 
kamatuoran. Apan kini nga pag-angkon kinahanglan adunay usa ka tinuod ug igo nga 
basihan. Ang husto nga pangatarungan nga adunay lig-on nga pasikaran mao ang 
kinahanglan aron mahibal-an ug masiguro ang kamatuoran. 


Niini ang pipila ka mga Pulong nga Islamiko isip panguna nga kasayuran nga kinahanglan 
mahibal-an: 


UNSA ANG ISLAM? 


Ang Islam wala kini gimugna gikan sa ngalan sa usa ka tawo, lugar, tribo o bisan unsa nga 
binuhat sa Diyos. Lahi kini sa ubang mga relihiyon tungod kay ang ilang ngalan gikuha 
gikan sa mga binuhat nga butang. Pananglitan: Ang Kristiyanismo gikuha gikan sa pulong 
nga kristo, ang Budismo sa ngalan ni Gautama Buddha, ang Hinduismo sa tribo sa Indes 
Valley sa India, ug Hudaismo sa tribo ni Juda. 


Ang Islam usa ka pulong nga Arabiko nga gikan sa tinubdang pulong nga “Salam” nga 
nagpasabot og Kalinaw. Nagpasabot usab kini sa Pagsunod, Pagtugyan, ug Pagtuman sa 
kabubot-on sa Tinuod nga Dios. Ang tinuod nga kalinaw naa sa kasingkasing, hunahuna 
ug kalag nga nagdala sa kalinaw sa palibot ug katilingban. Ang kalinaw dili gayod makab- 
ot sa lebel sa kinaadman, bahandi 0 kabantog. Apan makab-ot kini pinaagi sa kompleto ug 
tinuod nga Pagsunod, Pagtuman ug Pagtugyan sa kabubot-on sa Usa ka Tinuod nga Diyos 
(Allah) - ang natural nga pagtuo nga gihatag Niya sa kalibotan. 


KINSA ANG ALLAH? 


Ang Allah mao ang matoud ug bugtong nga Magbubuhat. Wala siyay anak ni siya 
gipangangak ug walay sama Kaniya. Ang Allah dili lamang Diyos sa usa ka tribo o grupo 
sa mga tawo, apan Siya ang Tinuod nga Ginoo sa tanan. Mao nang Siya lamang ang 
adunay katungod nga simbahon ug wala nay lain. Nagpadala siya og mga Sugo aron 


tudloan ang tawo nga simbahon lamang Siya. Ang pipila sa ila mao sila: Propeta Noah, 
Abraham, Moises, Hesus, Muhammad (maanaa kanila ang kalinaw). 


Gipabilin sa mga Muslim nga Siya tawgon sa ngalan nga Allah: kay Siya mismo ang 
nagpangalan niini sa Iyang kaugalingon pinaagi sa pagpadayag sa Iyang mga ginapadala 
nga mga Propeta. 


Ato Mabasa sa Balaang Qur'an (20:14) 


"Sa pagkamatood AKO ang Allah, walay laing pagasimbahon gawas Kanako, busa Ako 
lamang ang pagasimbaha ug pag-ampo KANAKO isip pagpahimdum sa A 'KO." 


Ang Allah mao ang nagmugna sa tanang butang nga atong Nakita ug sa mga wala nato 
makita. 


Sumala pa sa Balaang Qur'an (32:4) 


“Ang Allah ang nagmugna sa tanang nahimugso sa langit ug sa yuta ug sa mga taliwala 
niini....” 


KINSA ANG MUSLIM? 


Daghan ang nagtuo nga ang usa ka Muslim usa ka tawo nga natawo sa mga ginikanan nga 
Muslim o tingali usa ka tawo nga natawo sa usa ka nasod nga Muslim. Ang lahi, pamanit, 
tribo, angkan o ngalan, dili basihan alang sa usa ka tawo nga tawgon nga usa ka Muslim. 
Ang Muslim mao ang gilalang sa Allah nga nagsunod, nagtuman ug nagtugyan sa Iyang 
mga mando. Sa pagkamatood, dili lamang ang mga tawo ang matawag nga Muslim. Bisan 
ang tanan nga gihimo sa Allah gawas sa tawo (sama sa mga bituon sa kalangitan, adlaw, 
bulan, hangin, mga mananap, ug uban pa) matawag nga mga Muslim, tungod kay silang 
tanan, mga binuhat nga nagsunod sa natural nga balaod nga gibutang sa Allah sa 
kinaiyahan . 


Usa ka sayop ug dili gayod madawat sa mga Muslim nga tawgon sila’g Mohammadan 
tungod kay nagpasabot kini sa pagsimba kang Propeta Muhammad (maanaa kaniya ang 
kalinaw). Wala gayod gitudlo sa Islam ang pagsimba sa Propeta o bisan unsang binuhat sa 
Allah. Kundili, gidasig niini ang tawo nga magsimba lamang kang Allah ug gidili ang bisan 
unsang matang nga pagsimba nga ihalad sa mga binuhat lamang sa Allah. 


KINSA SI MUHAMMAD? (maanaa kaniya ang kalinaw) 


Si Muhammad natawo sa lungsod sa Makkah (o Bacca sa Bibliya) usa ka inila nga lungsod 
sa Saudi Arabia karon. Siya usa ka tawo nga gipili sa Allah isip modelo sa katawhan. Siya 
ang katapusang Sinugo ug Propeta sa Allah ug ang iyang mensahe alang sa tanan nga mga 
tawo. 


Ang distansya sa panahon tali ni Propeta Muhammad ug ni Propeta Hesus 570 ka tuig. Sa 
pagkamatood, usa lamang ang gigikanan ni Propeta Muhammad ug Propeta Hesus. Mao 
kini si Propeta Abraham nga gitawag ug amahan sa pagtuo. Si Propeta Hesus naggikan sa 
kaliwatan ni Propeta Isaac ug si Propeta Mohammad gikan sa angkan ni Propeta Ismael. 
Si Propeta Muhammad dili makasulat ug makabasa. Nailhan siya ingon usa ka buotan ug 
masaligan nga tawo sa iyang lugar sa Makkah. Mao nang gitawag siya nga Al -Amin (Ang 
Masaligan). 


Sa dihang siya miabot sa pangidarang kwarenta ka tuig, gipili siya sa Allah nga mahimong 
kinalasang Propeta. Ug dinhi usab nagsugod ang kinalasan nga padayag sa Allah- ang 
Balaang Qur'an. Si Propeta Mohammad namatay sa edad nga saysentay tres anyos. 
Gilubong siya sa Madina, nga karon usa ka lungsod sa Saudi Arabia. 


Unsa ang Balaang Qur’an? 


Ang Balaang Qur'an ang kinalasang padayag sa Allah. Mao kini ang matuod nga pulong sa 
Allah nga nagpabilin sa iyang orihinal nga dagway. Ang balaan nga Qur'an gipadayag 
ngadto kang Propeta Muhammad pinaagi kang Anghel Gabriel sulod sa baynte tres ka 
tuig. Kini ang basihan sa pagtuo sa Islam. Kini ang padayag nga ginalitok sa mga Muslim 
sa dihang sila mag-ampo lima ka higayon sulod sa usa ka adlaw. Ang balaang Qur'an 
gipadayag sa Allah ingon usa ka giya sa katawhan. Sa pagkamatood, daghang mga Muslim 
ang nakasaulo sa tibuok Qur'an. Kini usa ka pagpamatuod nga ang Balaang Qur'an dili 
mausab sa kahangturan ug usa ka timaan nga kini gipanalipdan sa Allah batok sa bisan 
unsang pagbag-o. 


Sa Balaan nga Qur'an ang Allah miingon: 


"Sapagkamatood, Gipadala Namo ang Pinadayag, ug Amo kining panalipdan (sa bisan 
unsang pagbag-o)” 


MANGA PAGTUO SA MGA MUSLIM 


Ang Muslim adunay tinuod ug bug-os nga kasingkasing nga pagtuo sa mga musunud: 


1.Pagtuo sa pagka-usa sa Allah ug pagsimba lamang Kaniya. 


Ang Muslim nagatuo sa usa ra nga Allah. Siya ra ang angayan nga simbahon tungod kay 
Siya ang naghatag ug kinabuhi sa tanan. Ang tinuod nga pagsalig sa pagka-usa sa Allah 
mao ang pagsaksi sa kasingkasing nga Siya nag-inusara sa Iyang pagka-Dios. Wala Siya'y 
anak, amahan o inahan. Dili Siya ipareho sa bisan kinsa o bisan unsang butang nga Iyang 
binuhat. 


Sumala sa Balaan nga Qur’an (112:3-4) 


" 


“ ....wala Siya nanganak ug Siya wala gipanganak, ug walay sama Kaniya. 


Ang Allah- ang Labing Maloloy-on ang Labing Madagayaon nagapasaylo sa tanan nga 
mga sala nga Iyang gustuhon. Apan ang sala nga dili Niya mapasaylo mao ang pagtuo nga 
Siya adunay kauban sa Iyang pagka-Diyos ug pagsimba sa uban gawas Kaniya. Kon ang 
usa ka tawo namatay sa usa ka estado nga siya nagsimba sa uban o nagtuo nga ang Allah 
adunay kauban sa pagka-Diyos, gisara na niya ang iyang kapalaran sa Paraiso. Apan 
samtang siya buhi pa, aduna siya'y higayon nga makabalik sa natural nga pagsimba sa 
Dakong Magbubuhat. Kanunay nga gipasaylo sa Allah ang bisan kinsang sinsero nga 
naghinulsol sa iyang mga sala. 


Sumala sa Balaang Qur'an (4:48): 


“Sapagkamatood, si kinsa man ang magsimba og laing Diyos gawas kang Allah , 
sapagkamatood kini ang sala nga walay pasaylo apan pasayloon Niya ang ubang mga sala 
nga Iyang gustuhon." 


Giawhag sa Islam ang tawo nga tinuod nga moila sa magbubuhat nga naghatag og 
kinabuhi kaniya. Busa, ang Allah lamang ang angay nga simbahon. 


2.Pagtuo sa mga Balaang Kasulatan 


Ang Muslim nagatuo sa tanan nga mga orihinal nga mga balaang kasulatan nga gipadayag 
sa Allah sa Iyang mga Propeta. Ang mga kasulatan nga gihisgutan sa Balaan nga Qur'an 
mao ang mosunod: 


i) Suhuf (Kalatas) gipadayag ngadto kang Propeta Abraham 
ii) Tawrat (Torah) gipadayag ngadto kang Propeta Moises 

iii) Zabur (Psalmo) gipadayag ngadto kang Propeta David 

iv) Injeel (Ebanghelyo) gipadayag ngadto kang Propet Hesus 
v) Qur’an gipadayag kang Propeta Mohammad 


Ang mga orihinal nga mga kasulatan nga nahisgutan gituohan kini sa mga Muslim tungod 
kay usa ra ang gigikanan niini mao ang Allah. Apan sa pagkakaron, ang Balaang Qur'an 
lamang ang nagpabilin sa iyang orihinal nga itsura. Nagsilbi kini nga pagpamatuod sa mga 
naunang mga kasulatan nga gipadayag sa mga naunang Propeta. 


3.Ang pagtuo sa mga Manulonda. 


Ang mga Muslim hingpit nga nagatuo gayod sa mga Anghel. Sila gimugna sa Allah gikan 
sa kahayag, samtang ang tawo gimugna gikan sa yuta. Ang matag tawo adunay duha ka 
mga Anghel nga nagbantay ug nagalista sa tanan nga iyang ginabuhat, maayo o daotan. 
Kini nga listahan gitawag nga listahan sa Buhat. Kini ang ipakita ngadto sa tawo sa Adlaw 
sa Paghukom. Kon ang iyang mga maayong buhat mas bug-at, siya makasulod sa Paraiso. 
Apan kon ang iyang daotang mga binuhatan mao ang mas bug-at, siya gayod itambog sa 
Kalayo sa Empiyerno. 


Sa tinuod lang, ang paglalang sa tawo mao ang labaw kaysa sa mga Anghel, diin gibuhat sa 
Allah ang tawo nga adunay kagawasan-sa pagsunod o pagsupak. Apan gibuhat sa Allah 
ang mga anghel nga wala'y kapilian. Kanunay sila nga masulundon ug wala'y kagawasan 
nga mosupak. buhaton ra nila kon unsa ang isugo sa Allah. 


4.Ang pagtuo sa mga Propeta 


Hingpit nga ginatudlo sa mga muslim nga tuohan gayod ang tanan nga mga Propeta. Dili 
matawag ang tawo nga Muslim kon isalikway niya ang bisan kinsa sa mga Propeta. Ang 
pipila sa mga Propeta mao sila: Noah, Abraham, Ishmael, Isaac, Jacob, David, Solomon, 
Joseph, Moises, Aaron, Juan Bautista, Hesus ug Muhammad (saws). 


Ang pagtuo kanila parehas lamang. Kinahanglan silang tanan higugmaon ug tahuron 
tungod kay gipadala sila sa Usa ka Magbubuhat-Allah. Ug wala ni usa sa ila ang angay nga 
simbahon. Sa tinuod, wala'y Propeta ang nagtudlo nga siya ang simbahon, ug dugang pa 
niana, ang tanan nga mga Propeta mga Muslim tungod kay sila, sa ilang panahon, 
nagsunod, nagtugyan ug mituman sa mando sa Allah-Ang Magbubuhat. Ang ilang 
panguna nga pagtudlo mao ang pagsimba, pagsunod ug pagtugyan sa Allah. Parehas ang 
pamaagi sa ilang pagsimba. Tanan silang direkta nga nagsunod ug naghapa sa Allah sa 
ilang mga pag-ampo. Ang mensahe sa tanan nga mga Propeta managsama ra tungod kay 
ang Allah ang nagpadala sa ilang tanan. Kon adunay daghang matang sa pamaagi sa 
pagsimba karon, dili kini gikan sa Allah, kundili gikan kini sa mga panudlo sa tawo. 
Gikinahanglan ang gugma ug pagrespeto sa mga propeta tungod kay sila ang pamaagi, ang 
kahayag ug ang kamatuoran. Ang mga pagtulun-an ug mensahe sa tanan gikan sa Nag- 
inusarang nagsugo -ang Allah. Ug ang tawo siguradong makakab-ot sa kaluwasan sa 
Adlaw sa Paghukom kon tinuod nga gisunod niya ang mga pagtolon-an sa Propeta. 


5.Ang pagtuo sa adlaw sa paghukom 


Ang mga Muslim kinahanglan motuo gayod sa Adlaw sa Paghukom. Ang tanan nga mga 
tawo mamatay ug mao na ang pagsugod sa kinabuhing dayon: Paraiso o Impiyerno. 


Sa Qur'an (3: 185), ang Allah misulti: 


"Ang tanan nga mga tawo makasinati sa kamatayon ug sa Adlaw sa Paghukom lamang ikaw 
mahatagan og saktong ganti ..." 


Ug sa kadtong Adlawa, banhawon sa Allah ang tanan nga mga tawo ug hukoman Niya 
sumala sa ilang binuhatan. Mao nang kinsa man ang mosimba sa lain gawas sa Allah, 
walay duda siya itambog sa Impiyerno. 


Kinahanglan magtoo sa Adlaw sa Paghukom aron ang kinabuhi sa tawo adunay 
kapuslanan dinhi sa kalibutan. Ubos sa balaod sa tawo, daghan ang nagbuhat og maayo 
apan dili igo nga gigantihan. Ug daghan usab ang nagbuhat og daotan apan wala gisilotan 
o gihatagan sa igo nga silot. Apan sa Adlaw sa Paghukom, ang Allah, ang Labing 
Gamhanan ug ang Dakong Hukom, magahatag og usa ka makiangayon ug igo nga ganti o 
silot sa tanan. 


Nianang Adlawa, ang tinuod nga hustisya makit-an ug makab-ot sa tanan, ug ang Allah ra 
ang makahatag niini. 


6.Ang pagtuo sa kapalaran ug sa walay katapusan nga kaalam sa Allah. 


Kinahanglan motoo ang Muslim nga ang tanan nga nahitabo gitugotan gayod sa Allah: 
maayo man o daotan sa panan-aw sa tawo. Wala’y mahitabo sa gingharian sa Allah nga 
sukwahi sa Iyang pagbuot. Siya ang Labing Maalam ug Labing Maloloy-on, ug bisan unsa 
ang Iyang gigusto adunay makahuluganon nga katuyoan. 


Kinahanglan usab siya magtoo nga kon unsa man ang iyang kapalaran, gitugotan kini sa 
Allah. Ang kapalaran sa tawo mao usab ang hinungdan sa iyang mga binuhatan tungod 
kay gihatagan siya sa Allah og kagawasan sa pagpili sa maayo o daotan. Unsa man ang 
mahimong resulta sa iyang pagpili gitugot pod kini sa Allah. 


Ang Allah ra ang nakahibalo sa padulnganan sa tanan nga mga paningkamot sa tawo. Kon 
ibutang lamang kini sa usa ka tawo sa iyang kasingkasing, madawat gayod niya ang tanan 
nga mga kabubut-on sa Allah bisan kon dili niya kini hingpit nga nasabtan. 


Kinahanglan usab magtuo ang Muslim nga bisan kon dili niya makita ang Allah, makita 
gayod siya sa Allah. Nahibal-an sa Allah ang tanan, bisan kon kini natago pa sa 
kasingkasing. 


Gawas sa nahisgutan nga mga tinuohan sa mga Muslim, ang Islam adunay lima ka mga 
haligi nga kinahanglan usab buhaton . Dili sakto nga mutuo lamang. Ang pagtuo nga 
wala'y buhat wala'y kinabuhi o wala'y hinungdan. Sa Islam, kinahanglan buhaton sa usa 
ka Muslim kining mga butang nga musunod ingon nga punoan sa agianan ngadto sa 
kaluwasan ug aron makuha ang mga grasya sa Allah. 


MGA HALIGI SA ISLAM 


Ang Shahadah (pagsaksi) nga wala’y tinuod nga Diyos nga angay simbahon gawas kang 
Allah ug si Mohammad mao ang katapusang Sinugo ug Propeta sa Allah. 


Pagbuhat sa lima ka mga pag-ampo (Salaah)sa usa ka adlaw isip pagpasalamat ug 
paghinumdom kang Allah. 


Paghatag sa tinuig nga hinabang (Zakat). Duha ug tunga kini (2.5%) nga porsyento sa 
bahandi 0 kwarta nga natigom sulod sa usa ka tuig. I-apud-apod kini sa mga 
nanginahanglan ug kinsa ang angayan nga makapahimulos. 


Ang pagpuasa (Siyam) sa panahon sa bulan sa Ramadan gihimo alang lang sa Allah aron 
ipakita ang pagkamatinud-anon Kaniya. 


Ang pagbiyahe sa Makkah (Hajj) kausa sa tibuok kinabuhi sa bisan kinsa nga adunay 
husto nga hunahuna, maayong panglawas ug igong kwarta nga igasto sa pagbiyahe. 


Ang nahisgot nga mga haligi kinahanglan gayod nga tuohan ug buhaton nga sinsero isip 
pagtuman sa panguna nga pagsimba, pagsunod ug pagtuman sa mando sa Allah. 


Sa Balaan nga Qur'an (51:56) ang Allah miingon: 
“Gihimo ko lang ang Jinn ug Tawo aron simbahon Ako " 


Tungod kay gihatag sa Allah ang Islam, kini ra ang relihiyon nga makalingkawas sa tawo 
gikan sa iyang pagkapreso sa dili tinuod ug dili masabtan nga mga doktrina. Kini nga mga 
doktrina nga hinimo lamang sa tawo ug dili mahigawas sa panagsumpaki. 


Ang Islam mao ra ang pagtuo nga gipadala sa Dakong Magbubuhat sa katawhan. 
Sa Balaang Qur'an (3:19) ang Allah miingon: 


"Sapagkamatood! ang RELIHIYON sa panan-aw sa Allah mao lamang ang ISLAM 
(pagsunod, pagpasakop ug pagtugyan Kaniya)" 


Ang Islam ra ang adunay kompleto nga giya nga naglangkob sa matag bahin o aspeto sa 
kinabuhi. Ang mga panudlo nga gidala sa mga Propeta gihuman sa Allah kang Propeta 
Mohammad (saws). Tungod niini, naghatag ang Islam sa tin-aw, praktikal ug hingpit nga 
mga balaod nga mahimo sa tawo sa iyang adlaw-adlaw nga kinabuhi. 


Ang Allah miingon (5:3): 


"Karon nga adlaw gihatag Nako nga hingpit ang imong relihiyon alang kanimo, gihingpit ko 
ang Akong tabang, ug gipili ko ang Islam ingon imong relihiyon." 


Giingon usab sa Balaang Qur'an (3:85): 


“Kinsa man ang magtinguha og laing relihiyon gawas sa Islam (Pagsunod, Pagtuman ug 
Pagtugyan sa Allah), dili gayod kini madawat kaniya.” 


Kami maga-imbita kaninyo nga magpadayon sa pagtuon kabahin sa Islam nga adunay abli 
nga kasing-kasing ug huna-huna aron makaplagan nato ang kamatuoran. 


Miingon si Propeta Muhammad: 


"Kinsa man ang moagi sa dalan ngadto sa pagpangita ug kaalam (sa Islam ), himoun sa 
Allah nga sayon alang kaniya ang dalan padulong ngadto sa Paraiso". 


Atong hunahunaon nga ang kinabuhi dinhi sa yuta temporaryo lamang. Ang tanan adunay 
katapusan ug ang tanan nga mga tawo mobalik ug moatubang kang Allah aron hukman. 


Sumala sa Balaang Qur'an (2:156): 
“...sa tinuud, gikan kita sa Allah ug Kaniya kita mobalik.” 


Ingon usab ang Allah: (31:34): 


"ug wala'y nakahibalo sa iyang kaugmaon. Ug wala'y bisan kinsa ang nakahibalo kon diin 
siya mamatay, sa tinuod, ang Allah ra ang nakahibalo (sa tanan).” 


Kon ang tawo nagapaningkamot sa pagpanginabuhi dinhi sa kalibotan aron nga masiguro 
niya ang kalamboan sa iyang kaugmaon, di ba mas hatagan nato og labi ang pag-andam 
alang sa sunod nato nga kinabuhi? 


Hinaot nga kining gamay nga mensahi nakahatag gayod kaninyo og tin-aw nga pagsabot 
mahitungod sa panguna nga kaalam kabahin sa Islam. Amo ginahandom lamang nga 
matul-id ang mga sayop nga mga handurawan ug mga sayop nga impormasyon nga 
hangtod karon kanunay nila ginabuno sa Islam. Usa pa niini, gusto namo tabangan ang 
tanan nga mga matinud-anon nga nagapangita sa tinuod nga dalan padulong sa Parasio 
aron makab-ot ang kalipay sa kinabuhi nga walay katapusan. 


-000- 


Alang sa dugang kasayuran ug libre nga mga basahon bahin sa Islam, palihog kontaka ang 
bisan unsang Islamic office nga duol kanimo. 


ISCAG-Philippines 
(Islamic Studies,Call & Guidance-Phil.) 
Main Office:Saitran II, Dasmarinas,Cavite 
Tel.0063-46-416-3371/Fax 0063-46-416-3629 


Branch Office”1* Floor Dona Salamon Bldg. 
E.Rodriguez Sr.Avenue,Cubao,Quezon City 
Tel. 0063-2-911-0130/Fax 0063-2-911-5311 


هذا الكتاب لك 
اعداد 


حسابات المكتب للتبرع 
مصرف الراجحي 
336 الحساب العام 
3-6 حساب الزكاة 
بنك البلاد 
3 الحساب العام 


1 حساب الزكاة 
1 هاتف 063830072 فاكس063821620 ص.ب877 JAN‏ 
2 الرقم a gali‏ 


